Un curier din Cluj-Napoca de la Bolt a fost reținut marți, 5 martie, în fața fast-food-ului Rosa din cadrul Sora Shopping Center.
Polițiștii locali au observat faptul că, un biciclist circula pe trotuar dinspre strada Regele Ferdinand înspre SORA pe partea stânga pe direcția de mers descrisă.
Unul dintre polițiști a coborât din autospecială și i-a cerut să se oprească și să prezinte actele, dar acesta a refuzat și a fugit. Polițistul l-a urmărit în fugă aproximativ 10-15 metri, l-a ajuns din urmă și l-a trântit la pământ.
Curierul a fost încătușat și dus la sediul Poliției Locale unde a fost legitimat. Este vorba despre un tânăr din Cluj-Napoca, de 25 de ani, care locuiește pe Bulevardul Eroilor.
Acesta a fost amendat pentru refuz de legitimare, pentru circulația cu bicicleta în mod neregulamentar pe trotuar și pentru circulația cu bicicleta fără a avea asupra sa actul de identitate, conform prevederilor Legii nr. 61/1991 și OUG 195/2002, în cuantum de 1660 lei.